Þessi pistill birtist fyrst á heilraedi.blogspot.com 7. desember 2015 Þessa spurningu fékk ég senda frá Vísindavef Háskóla Íslands og ég svaraði henni svona : Ég býst við að hér sé verið að bera saman annars vegar hefðbundna köku sem inniheldur mikinn hvítan sykur og hins vegar köku sem inniheldur nógu mikið af döðlum til þess að magn einfaldra kolvetna ( einsykra og tvísykra ) sé það sama og í hefðbundnu kökunni . Hvorug kakan innihaldi önnur sætuefni . Kolvetni eru 74,4% af þyngd daðla ( 1 ) . Rúmur fjórðungur af þyngd döðlunnar eru önnur næringarefni en kolvetni . Í döðlum er sáralítið af fitu en dálítið af próteini og mikið af trefjum ( 1 ) . Ein - og tvísykrur eru meðhöndlaðar eins í líkamanum hvort sem þær koma úr döðlum eða hvítum sykri . Tvísykrurnar eru klofnar niður í einsykrurnar glúkósa og frúktósa og frásogaðar úr meltingarvegi . Glúkósinn hækkar blóðsykurinn hratt sem örvar insúlínseyti frá briskirtli . Samsetning máltíðarinnar hefur áhrif á blóðsykursveifluna . Trefjar og önnur næringarefni gera döðlukökuna hollari en hefðbundnu kökuna . Það er ekki þar með sagt að döðlukakan sé holl . Það er ekki hollt að borða mikið af ein - og tvísykrum og ekki víst að annað hráefni döðlukökunnar sé hollt . 1 ) Næringarefnatöflur á vef MATÍS : Íslenski gagnagrunnurinn um efnainnihald matvæla ( ÍSGEM ) – The Icelandic Food Composition Database .